মহাপ্রভুর সন্ন্যাস আদর্শ 


ডঃ মধুসূদন কৃষ্ণ দাস 


বাংলা ৮১১ সাল, ১৪০৭ শকাব্দ, ইংরেজী ১৪৮৫ সালের ফাল্গুন মাসের দোলপূর্ণিমার দিন শ্রীমন মহাপ্রভু নবদ্বীপে 
আবির্ভূত হন। তাঁর পিতার নাম শ্রী জগন্নাথ মিশ্র এবং মাতার নাম শচীদেবী | জগন্নাথ মিশ্র তাঁর নাম রাখেন বিশ্বন্তর | 
শচীদেবী আদর করে ডাকতেন নিমাই | তিনি জীবনের প্রথম ২৪ বছর গাহ্‌স্থ্য আশ্রমে এবং পরবর্তী ২৪ বছর সন্ন্যাস 
আশ্রমে ছিলেন । প্রকৃতপক্ষে জীবের দুঃখ দূর করে তাদেরকে উদ্ধার করবার জন্যই আত্মীয়-স্বজন ও নিজের সুখভোগের 
আশা চিরতরে ত্যাগ করে সন্গ্যাসজীবনের কঠোরতা বরণ করার জন্য তিনি প্রস্তুত হন। 


নবদ্বীপ থেকে কিছুটা দূরবর্তী কাটোয়া নামক স্থানে কেশব ভারতী নামে একজন তক্বজ্ঞানী সন্ন্যাসী ছিলেন | একসময় 
শ্নেহময়ী জননী এবং পতিব্রতা স্ত্রী বিফুপ্রিয়ার কাছ থেকে বিদায় নিয়ে তিনি উক্ত কেশব ভারতী মহারাজ এর কাছ থেকে 
সন্ন্যাস দীক্ষা লাভ করেন | মাঘ মাসের শুক্লপক্ষের মকর সংক্রান্তি দিনে তিনি সন্ন্যাস আশ্রমে প্রবেশ করেন । শ্রীচৈতন্য 
চরিতামৃতে এ সম্পর্কে বলা হয়েছে- 

চবিবশ বৎসর যেই মাঘ মাস | 

তার শুক্লপক্ষে প্রভু করিলা সন্গ্যাস || 


সন্ন্যাস গ্রহণের পর একসময় তিনি নীলাচলে গমণ করেন । সেখানে কিছুদিন অবস্থানের পর তিনি ভারতের বিভিন্ন স্থান 
ভ্রমণ করেন (৬ বৎসর ব্যাপী) | এরপর তিনি আবার নীলাচলে ফিরে আসেন এবং জীবনের শেষ ১৮ বছর সেখানেই 
অবস্থান করেন । সন্্যাস জীবনের সব সময়ই তিনি প্রাচীণ পরম্পরাগত সিদ্ধান্ত এবং আচার ব্যবহারের পক্ষপাতী ছিলেন | 
নীচের আলোচনা থেকেই তাঁর সন্ন্যাস জীবনের উপরোক্ত আদর্শ অনুসরণের সম্যক ধারণা পাওয়া যাবে । 


১. আচার্য বল্পভ ভট্ট এবং শ্রীচৈতন্যদেব: 

বল্পভ ভষ্ট মূলত শ্রীবিষুস্বামী প্রবর্তিত রুদ্র সম্প্রদায়ের একজন বিখ্যাত বৈষ্ণব আচার্য ছিলেন | অবশ্য পরে তিনি বল্পভী 
নামক একটি বৈষ্ণব সম্প্রদায় প্রবর্তন করেন। প্রয়াগে প্রথম মহাপ্রভুর সাথে তাঁর পরিচয় এবং আলাপ হয় । মহাপ্রভু যখন 
নীলাচলে অবস্থান করতেন তখন বল্লভ ভউ প্রায় সময়ই তাঁর কাছে আসতেন | উভয়েই অনেক সময় ধরে শাস্ত্র-আলোচনা 
এবং ভগবৎ প্রসঙ্গ করতেন । 


(ক). একদিন আলাপ প্রসঙ্গে বল্লভাচার্য মহাপ্রভুর সামনেই তাঁর মহিমা এবং যশ কীর্তন করতে আরন্ত করেন | মহাপ্রভু 
ভট্টের কথায় বাধা দিয়ে বললেন যে তিনি একজন মায়াবাদী সন্গ্যাসী | তিনি ভক্তি মার্গের কিছুই জানতেন না । প্রথমে 
অদ্বৈত আচার্যের সংস্পর্শে এসে ভক্তিপথের দিকে তাঁর মন আকৃষ্ট হয় | আবার শ্রীবাস, মুকুন্দ, মুরারী, গদাধর প্রমুখ 
ভক্তগণের সঙ্গে থেকে ভক্তিরসের আস্বাদন করতে সক্ষম হন | আবার নিত্যানন্দ প্রভুর সংসর্গে থেকে ভক্তির গভীরতা এবং 
ভাবরাজ্যের সংবাদ পান | মহাপন্ডিত সার্বভৌম থেকে ভিনি ভাগবততত্ব শিক্ষা লাভ করেন | আর রামানন্দ রায়ের কাছ 
থেকে রসমার্গের ভজনপ্রণালী এবং স্বরূপ দামোদর প্রভুর নিকট থেকে গোপীগণের কামগন্ধহীন শুদ্ধপ্রেম ও মধুর রসের 
আস্বাদন লাভ করেন । আর প্রতিদিন ৩ লক্ষবার নাম কীর্তনকারী শ্রীহরিদাস ঠাকুরের নিকট থেকে নাম-মাহাত্ম শিক্ষণ 
লাভ করেন। 


শ্রীচৈতন্য মহাপ্রভুর কাছ থেকে তাঁর অন্তরঙ্গ পার্ষদবর্গের মহিমার কথা শুনে আত্ম-অভিমানী বল্লভাচার্য্যের মনে বিস্ময় 
জাগরণ - আসলে এই ছিল ন্যাসীচুড়ামণি মহাপ্রভুর “তৃণাদপি সুনীচেন” শিক্ষা | 


(খ). শ্রীধর স্বামীপাদ শ্রীমদ্‌ ভাগবত এর টীকা তাঁর রচিত ভাবার্থদীপিকা নামক বইতে তুলে ধরেন । শ্রীমন মহাপ্রভু 
স্বামীপাদের ব্যাখ্যাকেই সঠিক এবং গ্রহণযোগ্য বলে মনে করতেন । কিক্ত বল্লভাচার্য্ শ্রীধর স্বামীপাদের ব্যাখ্যা পছন্দ 
করতেন না । তিনি স্বামীপাদের টাকার ক্রুটি প্রদর্শন করে নিজে ভাগবত - এর এক ভিন্ন টাকা লেখেন । তিনি মহাপ্রভুকে 


তাঁর নিজের লেখা টিকা শোনাতে আগ্রহ প্রকাশ করলেও যখন শুনলেন যে বল্লভাচার্য্য স্বামীপাদের ব্যাখ্যা খণ্ডন করেছেন, 
তখন মহাপ্রভু তা আর শুনতে চাইলেন না| বল্লভাচার্য্য শ্রীধর স্বামীর টাকার ক্রুটি প্রদর্শন করে বলেন: 

“ভাগবতে স্বামীর ব্যাখ্যা করিয়াছি খণ্ডন | 

লইতে না পারি তাঁর ব্যাখ্যান বচন ||” 


বল্লভ ভট্টের এই কথায় মহাপ্রভু বেশ বিরক্ত হলেন এবং বললেন: 
“প্রভু হাসি কহে স্বামী না মানে যেইজন। 
বেশ্যার ভিতরে তারে করিয়ে গণন ||” 


উপরোক্ত ঘটনা থেকে নিঃসন্দেহে বোঝা যায় মহাপ্রভু যা কিছু সঠিক বলে মনে করতেন তা থেকে কখনো বিচ্যুত হতেন না 
| তিনি বল্লভ ভট্টকে বিশেষভাবে বুঝিয়ে বললেন: “পান্ডিত্যের অহংকার করা ভাল নহে, শাস্ত্র-সম্প্রদায় ও প্রাচীন 
আচার্যগণের মত খণ্ডন করিয়া পান্ডিত্যবলে নিজের ইচ্ছামত শাস্ত্রের ব্যাখ্যা করিলে তাহা লোকের নিকট গ্রহণীয় হয় না| 
শ্রীধর স্বামীর অনুসরণে ভাগবত ব্যাখ্যা কর এবং ভগবৎ ভজনে মন দাও | তাহাতে নিজের এবং অপরের কল্যাণ হইবে ।” 


(গ). শ্রীচৈতন্য মহাপ্রভু তাঁর অনুগত সবাইকে হরে কৃষ্ণ মহামন্ত্র সর্বদা জপ করতে এবং তা প্রচার করতে বলতেন । এই 
বিষয়টি বল্লভ ভট্টের মনঃপুত ছিল না | তাই একদিন তিনি কথা প্রসঙ্গে অদ্বৈত আচার্যকে বললেন, “আপনারা স্বামীর নাম 
জপেন কেন?” আসলে শ্রীকৃষ্ণ হলেন সবারই স্বামী বা প্রভু | জীব মাত্রেই প্রকৃতি (স্ত্রী মহিলা)। প্রচলিত সমাজে কোন 
স্্রীলোকই তার স্বামীর নাম নিজের মুখে উচ্চারণ করেন না। বল্পভ ভট্টের কথায় অদ্বৈত প্রভু কিছুটা অপ্রস্তুত হয়ে যান | 
তখন মহাপ্রভু বলেন, "স্বামীর আজ্ঞা আছে” - অর্থাৎ পরমেশ্বর ভগবান নিজেই তাঁর নাম সবাইকে জপতে বলেছেন । 
মহাপ্রভুর এরূপ উত্তরে বল্লপভ ভট্ট অনেকটা জব্দ হয়ে পড়েন | 


২. সাংসারিক যে কোন বিষয়ে তাঁর উদাসীনতা : 

(ক). মহাপ্রভু সংসার সম্পর্কিত কোন ব্যাপারে কোন উৎসাহিত ছিলেন না, এবং এ বিষয়ে কেউ তাঁকে কিছু করার জন্য 
অনুরোধ করলে তিনি অত্যন্ত বিরক্ত হতেন | এই প্রসঙ্গে একটা ঘটনার উল্লেখ করা যায়। একবার তাঁর প্রিয় পার্ষদ 
রামানন্দ রায়- এর ভাই গোপীনাথ রাজকার্যে অবহেলা করে এবং অমিতব্যায় করে রাজার প্রাপ্য খাজনা দিতে অসমর্থ 
হওয়ায় রাজা প্রতাপরুদ্রের ছেলে তার প্রাণদণ্ডের আদেশ দেন | তখন অনেক ভক্ত এই সাজা যাতে রাজা মার্জনা করেন 
তার জন্য মহাপ্রভুকে বার বার বিশেষভাবে অনুরোধ করেন | একথা শুনে মহাপ্রভু বলেন, “তোমাদের কি ইচ্ছা আমি 
রাজার নিকট গিয়া গোপীনাথের দায়ের জন্য ভিক্ষা মাগি?” এপ্রসঙ্গে শ্রীচৈতন্য চরিতামৃতে মহাপ্রভুর উক্তি প্রণিধানযোগ্য- 
“শুনি মহাপ্রভু কহেন সক্রোধ-বচনে | 

মোরে আজ্ঞা দেহ সব যাইব রাজাস্থানে || 

তোমা সবার এই মোট রাজঠীঁহ যাইয়া | 

কৌড়ি মাগি লই আমি আঁচল পাতিয়া || 

পাঁচগন্ডার পাত্র হয় সন্্যাসী ব্রাহ্মণ | 

মাগিলে বা দিবে কেন দুই লক্ষ কাহন ||” 


উপরোক্ত উক্তি থেকে বোঝা যায় গোপীনাথের ব্যাপারে এবং ভক্তগণের ব্যবহারে মহাপ্রভুর বিশেষ বিরক্তির সঞ্চার 
হয়েছিল | একসময় তিনি বিরক্ত হয়ে নীলাচল ত্যাগ করে আলালনাথে যাওয়ার মনস্থ করেন । অনেক কষ্টে তাঁকে রাজগুরু 
কাশীনাথ মিশ্র সেখানে যেতে নিরস্ত করতে সমর্থ হন | তখন মহাপ্রভূকে কাশীমিশ্র বলেছিলেন, “ভবিষ্যতে আর কেহ 
কখনও আপনার নিকট কাহারও সাংসারিক কথা বা সমস্যা উত্থাপন করিবে না| আপনি এখানেই ইচ্ছানুরূপে নির্জনবাস 
করিয়া দাসের মনোবাস্থা পূর্ণ করুন |” 


উপরোক্ত ঘটনা থেকে বোঝা যায় যে মহাপ্রভু ভক্তদের সুবিধার জন্য কখনো রাজার কাছে কোন সুপারিশ/অনুরোধ রাখতে 
একেবারেই অনাগ্রহী ছিলেন । আবার তাঁর আশ্রিত কোন গৃহীভক্তের পক্ষেও জড়জাগতিক সুখ-সুবিধা ভোগের লালসায় 
রাজ-আনুগত্য তিনি অত্যন্ত গহিত বলে মনে করতেন । 


(খ). কমলাকান্ত বিশ্বাস নামে শ্রীঅদ্বিত আচার্যের অতি অনুগত একজন সেবক ছিলেন | আচার্য পরিবার-এর বিষয়সম্পত্তি 
সংরক্ষণ এবং শান্তিতে জীবনযাত্রা নির্বাহের ব্যাপারে কমলাকান্তের একমাত্র লক্ষ্য ছিল | শেষ বয়সে বিভিন্ন কারণে অদ্বৈত 
আচার্য ঝণগ্রস্থ হয়ে পরেন । অনেক চেষ্টা করেও কমলাকান্ত ঝণ শোধ করতে না পারায় অত্যন্ত চিন্তিত হয়ে পরেন। 
একসময় সে অদ্বৈত আচার্যের সাথে পুরীতে আসেন | সেখানে এসে তিনি রাজা প্রতাপরুদ্রের দান-ধ্যান এবং মহত্বের কথা 
জানতে পারেন | এই অবস্থায় ঝণ পরিশোধের জন্য আচার্যের পক্ষ হয়ে তিনি এক সুদীর্ঘ পত্র রাজার কাছে পাঠান এবং সেই 
সৃত্রে তিনশত স্বর্ণমুদ্রা প্রদানের জন্য প্রার্থনা করেন । এই পত্রের কথা মহাপ্রভূ একসময় জানতে পেরে অত্যন্ত বিরক্ত হয়ে 
তাঁর সেবক গোবিন্দকে আদেশ করেন এবং বলেন : 

“বিশ্বাসকে এখানে আর আসিতে দিও না। 

আমি আর তাহার মুখ দেখিতে ইচ্ছা করি না ||” 

বিশ্বাস এই অবস্থায় অত্যন্ত ভীত হয়ে একসময় অদ্বৈত প্রভুর শরণাপন্ন হন | সমস্ত ঘটনা জানতে পেরে অদ্বৈত আচার্য 
অত্যন্ত রাগান্বিত হন | তিনি প্রথমে বিশ্বাসকে এরূপ কাজের জন্য তীব্র ভৎসনা করেন । তারপর প্রভৃভক্ত কমলাকান্ত 
কেবলমাত্র তাঁর জন্যই এরূপ গহিত কাজ করেছে - একথা অনুভব এবং বুঝতে পেরে আচার্য তাকে আশ্বস্ত করেন । 
অন্যদিকে মহাপ্রভু বাইরে বিরক্তি প্রকাশ করলেও সরল কমলাকান্তের প্রতি তাঁর হৃদয়ে একটা সহানুভূতি ছিল | কিছুদিন 
পর সুযোগবুঝে অদ্ধৈত প্রভু একসময় কমলাকান্তকে মহাপ্রভুর চরণতলে উপস্থিত করালেন এবং বিনয় সহকারে 
কমলাকান্তের অপরাধ মোচনের জন্য সনির্বদ্ধ অনুরোধ করেন | আচার্যের বিনয়-বাক্যে মহাপ্রভু বিশ্বাসকে ক্ষমা করে তাকে 
ভবিষ্যতে এই ধরণের গহিত কাজ যাতে না করেন সেজন্য বিশেষভাবে সতর্ক করে দেন । শ্রীচৈতন্য চরিতামৃত গ্রন্থে এই 
সম্পর্কে বলা হয়েছে - 

“প্রভু কহে বাউলিয়া বিশ্বাস ছে কাহে কর । 

আচার্যের লক্জা ধর্ম হানি সে আচর || 

প্রতিগ্রহ না করিয় কভু রাজধন। 

বিষয়ীর অন্ন খাইলে দুষ্ট হয় মন || 

মন দুষ্ট হইলে নয় কৃষ্ণের স্মরণ | 

কৃষ্ণ স্মৃতি বিনা হয় নিম্ষল জীবন || 

লোকলজ্জা হয় ধর্মকীর্তি হানি । 

ছে কর্ম না করিহ কভু ইহা জানি |1” 


কাঞ্চন এবং ধন-শ্বর্য মনকে ভগবদবিমুখ করে | এজন্য এসব থেকে মহাপ্রভু যেমন নিজে দূরে থাকতেন, তেমনি তাঁর 
ভক্তদেরকেও বিশেষভাবে সতর্ক এবং সাবধান করতেন । 


৩. নারী সংস্রব থেকে দূরে থাকতেন 

কামাসক্তি থেকে মনকে সম্পূর্ণভাবে বিমুক্ত রাখার জন্য কামিনী সংস্রবও সর্বতোভাবে বর্জন করা তাঁর অন্যতম প্রধান 
শিক্ষা ছিল | এই বিষয়ে তিনি সবসময় নিজে সাবধান থাকতেন এবং ভক্তবৃন্দদেরকে সাবধানে থাকার জন্য উপদেশ দিতেন 
| এই সম্পর্কে ছোট হরিদাস সম্পর্কে তাঁর মনোভাব থেকে বিষয়টি অনেকটা ভালোভাবে বোঝা যাবে । 


(ক). নবদ্বীপের অনেক প্রাচীন ভক্তিমতী মহিলা (যারা তাঁর পূর্ব পরিচিতা) বহু কষ্ট করে সুদীর্ঘ পথ অতিক্রম করে তাঁকে 
দেখার জন্য পুরীতে আসতেন অনেক সময় | তারা অনেকেই মহাপ্রভূকে দেখার জন্য অনেক কিছু নিয়ে আসতেন | কিন্তু 
সন্ন্যাসধর্মের কঠোরতার জন্য তিনি তাদের সামনে এসে এসব দ্রব্য দেয়ার সুযোগ দিতেন না| এমনকি অদ্বৈত আচার্যের 
স্ত্রী এবং শ্রীবাস প্রভুর পত্রী পর্যন্ত এই নিয়মের বাইরে ছিলেন না। 


(খ). নবদ্বীপে জগন্নাথ মিশ্রের বাড়ীর পাশে পরমেশ্বর নামে একজন মোদক বাস করতেন | বালক নিমাইকে তাঁরা পুন্রাধিক 
শ্নেহ করতেন তাঁরা বিভিন্ন সময়ে নিমাইকে নানাধরণের মন্ডা-মিঠাই তৈরী করে তাঁকে খাওয়াতেন | বহুদিন পর 
বৃদ্ধবয়সে নিমাইকে দেখার জন্য একসময় তারা অনেক কষ্ট করে পুরী ধামে পৌছন | কিন্ত হলে কি হবে? পরমেশ্বর 


মোদক-কে সামনা-সামনি কুশলাদি জিজ্ঞেস করলেও বৃদ্ধা মোদক পত্রীকে দূর থেকেই তাঁকে দর্শন করে সন্তুষ্ট থাকতে 
হয়েছিল। 


৪. আহার্য গ্রহণে বিশেষ বিচার -বিবেচনা : 

(ক). সন্ধ্যাস গ্রহণের পর থেকেই মহাপ্রভু ভিক্ষান্ন ছাড়া অন্য কোন আহার গ্রহণ করতেন না | এমনকি নিজের রুচি এবং 
অভিলাষ অনুযায়ী আহার করার জন্য কোন উদ্যোগ গ্রহণ করতেন না। আহার সম্পর্কে তিনি খুবই সংযমী ছিলেন | অতি 
অন্তরঙ্গ ভক্তগণের বিশেষ অনুরোধে তিনি কদাচিৎ ভাল খাবার খেলেও অধিকাংশ সময়েই তিনি অতি সাধারণ 
খাবার-দাবার গ্রহণ করতেন । শ্রীজগন্নাথদেবের মহাপ্রসাদই তাঁর সবচেয়ে প্রিয় ও প্রধান খাদ্য ছিল | তিনি নিয়ম করে দেন 
যে তাঁর ভিক্ষার (আহারের) জন্য যে কেউ চার-পণ কৌড়ির (বর্তমান কালের এক আনার সামান্য বেশী মূল্যের প্রসাদ 
আনতে পারবে না| সেই সময় সবকিছু দ্রব্য সস্তা থাকলেও এ চারিপণ-কৌড়ির মহাপ্রসাদ দ্বারা নিজে এবং দুইজন 
সেবক-সহ ৩ জনের উদরপূর্তির জন্য এরূপ নিয়ম অত্যন্ত কঠোর ছিল বলা যায়| 


(খ). মহাপ্রভুর গুরুদেব শ্রী ঈশ্বর পুরীর অন্যতম একজন গুরুভাই ছিলেন শ্রী রামচন্দ্র পুরী | এই পুরীপাদ সবসময় অন্যের 
দোষাদি অন্বেষণ করতেন | একদিন ভ্রমণ করতে পুরীধামে উপস্থিত হয়ে মহাপ্রভুর সন্নিধানে উপস্থিত হন | তাঁকে সাদরে 
গ্রহণ করলেও পুরীপাদ একদিন মহাপ্রভুর কুটিরের বাইরে অনেক পিপড়া দেখে মনে করেন যে নিশ্চয়ই মহাপ্রভু সন্ন্যাসধর্ম 
লঙ্ঘন করে প্রতিদিন মিষ্টান্ন ভোজন করেন | মহাপ্রভুকে উদ্দেশ্য করে বলেন- 

“সন্ন্যাসী হইয়া কর মিষ্টান্ন ভোজন | 

এইভাবে কৈছে হয় ইন্ড্িয় বারণ ||” 


উপরোক্ত কথা শুনে মহাপ্রভু এরপর থেকে মহাপ্রসাদ আনার জন্য পূর্বের ব্যয়ের এক চতুর্থাংশ করে দেন | এই অবস্থায় 
ক্রমে ক্রমে তার শরীর অতি ক্ষীণ এবং দুর্বল হয়ে পড়তে আরন্ত করে | লোকমুখে এই খবর পেয়ে শ্রী রামচন্দ্র পুরী আবার 
পুরী ধামে পৌছে মহাপ্রভুকে বললেন- 

“তোমাকে ক্ষীণ দেখি শুনি কর অর্ধাশন | 

এই শুষ্ক বৈরাগ্য নহে সন্ন্যাস্ীর ধরম ||” 


এরপরেও মহাপ্রভু তাঁর ভিক্ষার পরিমান বাড়ালেন না। পরে একদিন পরমানন্দ পুরীপাদ এসে তাঁকে খাদ্য বাড়ানোর জন্য 
বিশেষভাবে অনুরোধ করায় তিনি তখন দুইসণ কৌড়ির- অর্থাৎ আগে যা ছিল তার অর্ধেক ভিক্ষার পরিমাণ নির্দিষ্ট করে 
দিলেন | তিনি বললেন- 

“যতি হইয়া জিহ্বালম্পট অত্যন্ত অন্যায় । 

যতিধর্ম প্রাণ রাখিতে আহার মাত্র খায় |1” 


(খ). প্রতিবছর রথখযাত্রার সময় গৌড়িয়া ভক্তরা সাথে করে অনেক মুখরোচক খাবার-দাবার সঙ্গে নিয়ে আসতেন 
মহাপ্রভুকে নিবেদন করার জন্য | তিনি এসব ভক্তদের দ্রব্যাদি সম্পূর্ণরূপে উপেক্ষা করতেন না- কিছু কিছু গ্রহণ করতেন 
মাত্র। 


(গ). গ্রাম কাঁচরাপাড়ার জমিদার শিবানন্দ সেন ছিলেন মহাপ্রভুর এঁকান্তিক ভক্ত | তার বালকপুত্র চৈতন্যদাস একদিন 
মহাপ্রভূকে নিমন্ত্রণ করেন । চৈতন্য মহাপ্রভুর বিশেষ রুটিদায়ক হবে মনে করে চৈতন্যদাস শ্রী জগন্নাথদেবের পান্তা 
মহাপ্রসাদ, কাগুজি লেবু, আদাকৃচি, লবণ এবং বড়িভাজার ব্যবস্থা করে | এই ধরণের সহজপাচ্য খাবার মহাপ্রভু অত্যন্ত 
তৃপ্তির সাথে গ্রহণ করেছিলেন | তিনি বললেন- “এই বণিকই ঠিক ঠিক আমার অন্তর বুঝিতে পারিয়াছে।” 

উপরোক্ত মন্তব্য থেকেও স্পষ্ট বোঝা যায় মহাপ্রভু অতি অনাড়ম্বর খাবার-দাবার পছন্দ করতেন । 


(ঘ). একদিন সমুদ্রে স্নান করে মহাপ্রভু শ্রী গদাধর পন্ডিতের কুটিরে উপস্থিত হয়ে সেখানে ভিক্ষান্ন গ্রহণের অভিপ্রায় জানান 
| গদাধরের গৃহে তখন খাবার বানানোর জন্য তেমন কিছুই ছিল না। বাধ্য হয়ে তিনি নিকটবর্তী বাগান থেকে কিছু শাক 
সংগ্রহ করেন । কুটিরের বেগুন গাছে তখন একটিমাত্র বেগুন ছিল | কচি নিমপাতা এনে নিম-বেগুন ভাজা করলেন । দুই 


পদের শাক রান্না করলেন । তেঁতুল পাতা দ্বারা একটু চাটনি তৈরী করেন । এই অতি-সাধারণ দ্রব্যের আহার গ্রহণ করে 
মহাপ্রভু অতিশয় সন্তোষ প্রকাশ করেছিলেন | 


৫. পোশাক-পরিচ্ছদ সম্পর্কে দৃষ্টিভঙ্গি: 
আহারের ন্যায় পোশাক-পরিচ্ছদ সম্পর্কেও তাঁর তীক্ষ দৃষ্টি ছিল | দেহের আরাম ও ভোগ-বিলাস তিনি সম্পূর্ণভাবে বর্জন 
করেছিলেন । নীচের অতি সংক্ষিপ্ত আলোচনা থেকেই বিষয়টি বোঝা যাবে । 


(ক). পন্ডিত জগদানন্দ নামে মহাপ্রভুর এক অতি অন্তরঙ্গ পার্ষদ ছিলেন | একসময় তিনি মহাপ্রভুর জন্য বাযুনাশক 
একধরণের সুগন্ধি তৈল প্রস্তুত করে তাঁকে নিবেদন করলে তিনি বলেছিলেন- 

“প্রভু কহে, সন্্যাসীর তৈলে নাহি অধিকার | 

তাহাতে সুগন্ধি তৈল পরম ধিক্কার ||” 


এরপরও জগদানন্দ মহাপ্রভুর সেবক গোবিন্দের মাধ্যমে তৈল ব্যবহারের অনুরোধ জানান | এতে মহাপ্রভু অত্যন্ত বিরক্ত 
হন এবং অত্যন্ত শ্লেষবাক্যে গোবিন্দকে তিরঙ্কার করেন । 

“শুনি মহাপ্রভূ কহে সক্রোধ বচন । 

মর্দনিয়া এক রাখ করিতে মর্দন || 

এই সুখ লাগি আমি করিয়াছি সন্ন্যাস | 

আমার সর্বনাশে তোমা সবার পরিহাস || 

পথে যাইতে তেল গন্ধ মোর যে পাইবে । 

দারী সন্ন্যাসী করি আমারে কহিবে ||” 


মহাপ্রভ্‌ & তৈল শ্রী জগন্নাথদেবের সেবায় লাগানোর জন্য বলেন কিন্তু জগদানন্দ পন্ডিত রেগে গিয়ে সেই মাটির তৈল ভান্ড 
ভেঙ্গে ফেলেন । 


(গ). মহাপ্রভু সাধারণত কলার শরলাতে শয়ন করতেন | একসময় জগদানন্দ পন্ডিত নুতন মিহি কাপড় গৌর বর্ণে রত 
করে উৎকৃষ্ট শিমূল তুলা দ্বারা বালিশ ও গদি তৈরী করে গোবিন্দের হাতে দিয়ে বললেন যে শোয়ার সময় প্রভূকে যেন 
এসব ব্যবহার করতে দেয়া হয় | এই খবর শুনে প্রভু অত্যন্ত দুঃখিত হয়ে মন্তব্য করেন - 

“প্রভু কহে খাট এক আনহ পাড়িতে | 

জগদানন্দ চাহে আমায় বিষয় ভুঞ্জাতে || 

সন্ন্যাসী মানুষ আমার ভূমিতে শয়ন। 

আমার খাট, তুলি, বালিস মস্তক মুন্ডন ||” 


এরপর বহু পরিমানে শুকনো কলাপাতা নখে ছিড়ে খুব সরু সরু করে মহাপ্রভুর ব্যবহৃত পুরাতন বহির্বাস গৈরিক বস্ত্র 
দ্বারা ওয়ার তৈরী করে তাতে ভর্তি করা হয়| স্বরূপ দামোদর প্রভূর বিশেষ অনুরোধ এবং আগ্রহে মহাপ্রভু তারপর থেকে 
এ বিছানায় শয়ন করতেন | 


অত্যন্ত সংক্ষেপে বলা যায় : তাঁর সন্ন্যাস জীবনের প্রথম ৬ বছর প্রধানত পরিব্রাজক রূপে মানুষকে হরিনাম বিতরন ও 
প্রেমভক্তিদানে ব্যয় করে| পরবর্তী ১৮ বছর নীলাচলে ছিলেন | তার মধ্যে ৬ বছর ভক্তগণের শিক্ষা, সংঘ-গঠন এবং 
ভবিষ্যৎ প্রচারের সুব্যবস্থা করেন | জীবনের বাকী ১২ বছর ভক্তিপথের চরম পথ গোপীপ্রেম নিজ জীবনে প্রকটিত করে 
আস্বাদন করেন এবং প্রচার করার জন্য বিশিষ্ট ভক্ত এবং অন্তরঙ্গ পার্ষদদেরকে বিভিন্ন স্থানে প্রেরণ করেছিলেন। 


